**Farské oznamy**

**25. nedeľa v období cez rok B (19. 9. 2021)**

|  |  |  |
| --- | --- | --- |
| Pondelok | Sv. Andreja Kima Taegona, Pavla Chonga Hasanga a spoločníkov, mučeníkov | 18.00 |
| Utorok | Sv. Matúša, apoštola a evanjelistu | 7.00 |
| Streda |  | 18.00 |
| Štvrtok | Sv. Pia z Pietrelčiny, kňaza | 7.00 |
| Piatok |  | 18.00 |
| Sobota |  | 16.30 Kotešová 18.00 Oblazov |
| Nedeľa | 26. nedeľa v období cez rok | 8.00 a 10.30 |

Na budúcu nedeľu počas sv. omše o 10.30hod. budeme mať v našej farnosti prvé sväté prijímanie. Chcem vám veľmi pekne poprosiť, aby sme túto sv. omšu nechali pre prvoprijímajúce deti a ich rodičov a aby sme im neobsadili miesta v kostole a aby ste využili sv. omšu o 8.00 a v sobotu o 16.30hod.

V pondelok po sv. omši budeme mať adoráciu.

V stredu o 17.00 bude na fare nácvik detského zboru a o 18.00 bude detská sv. omša, na ktorú zvlášť pozývam deti, ktoré sa pripravujú na 1.sv. prijímanie.

Vo štvrtok je nácvik detí na prvé sv. prijímanie. Účasť detí je nutná.

V piatok po sv. omši o 19.00hod.budeme spovedať prvoprijímajúce deti a ich rodičov.

Slovenskí otcovia biskupi ďakujú všetkým, ktorí svojou pomocou a obetavosťou prispeli k príprave návštevy Svätého Otca na Slovensku. Poďakovanie patrí našim policajtom a vojakom, hasičom a zdravotníkom a spolu s nimi všetkým príslušníkom zložiek štátu, ktoré sa zapojili do realizácie tejto apoštolskej cesty. Ďakujeme za ústretovosť prezidentskej kancelárii, vláde Slovenskej republiky i miestnym samosprávam. Samozrejme, ďakujeme organizátorom, architektom, stavebníkom, kňazom, ktorí chystali liturgie, autorom programov aj všetkým účinkujúcim. Ďakujeme tým, ktorí sa postarali o celú logistiku, ako aj tým, ktorí pomáhali zdravotne hendikepovaným osobám. Osobitným spôsobom ďakujeme všetkým dobrovoľníkom a ich koordinátorom, ktorí podali nesmierny výkon. Veľmi si všetku túto pomoc vážime a prosíme Pána, aby ju štedro odmenil a požehnal. Svätý Otec svojou návštevou Slovenska rozsial mnoho dobrých semienok do našej pôdy. Ďakujeme mu za to, a prajeme všetkým, aby sme z nich dokázali vypestovať bohatú úrodu pre duchovné dobro celej krajiny. Ešte raz: Pán Boh všetkým zaplať a požehnaj!

Povzbudení návštevou a podnetmi Svätého Otca rozhodli sa slovenskí biskupi vyhlásiť na budúcu nedeľu - 26. septembra 2021 - vo všetkých slovenských kostoloch zbierku na pomoc pre núdznych na Kube. Zbierka chce byť jedným z ovocí návštevy Svätého Otca, ktorý opakovane upriamuje pozornosť na bratov a sestry, ktorí majú ťažkosti, zostávajú však prehliadaní. Problémy Kuby prehĺbila celosvetová pandémia koronavírusu. Situácia narastajúcej materiálnej chudoby v tejto krajine je pre nás pripomienkou toho, že máme byť za čo vďační, a zároveň by sme nemali prehliadať tých, ktorí rovnaké šťastie nemajú. Našim cieľom je podeliť sa, tak ako sa v minulosti iní podelili s nami, keď sme to potrebovali. Na budúcu nedeľu (26. septembra) teda biskupi vo všetkých kostoloch vyhlasujú zbierku na pomoc pre chudobných na Kube, a prosia vás o vašu štedrosť v duchu povzbudení, ktoré sme počuli počas návštevy Svätého Otca. Už vopred vám vyslovujeme úprimné "Pán Boh odmeň!" a ďakujeme.

Chcel by som poprosiť chlapov, ktorí by nám boli ochotní pomôcť s rekonštrukciou kostola, ktorú by sme chceli začať od 1.10.,ale hlavne na sobotu 2.10. či by boli ochotní nechať v sakristii na seba kontakt a žeby sme sa potom dohodli ako by sme postupovali. Tým, že to budeme robiť viac dní, žeby sme sa nejak systematicky prestriedali, aby sme to spoločne zvládli. Náš kostol bude asi mesiac uzatvorený a na budúci týždeň vám poviem ako budú sv. omše.

Minulý týždeň sme na hodovej ofere na rekonštrukciu kostola vyzbierali 1553 eur. Nech Pán odmení vašu štedrosť.

Prišli podielové knihy SSV, môžete si ich v týždni vyzdvihnúť v sakristii. Členský poplatok je 8 eur.

Vzadu na stolíku sú kalendáre na rok 2022. Nástenný stojí 1,5 eur a stolový 2,5eur.

Chcem sa poďakovať za vaše modlitby, obety, finančnú podporu našej farnosti za upratovanie a výzdobu kostola a na budúci týždeň prosím o upratovanie skupinu č. 18. Chcem sa poďakovať rodičom prvoprijímajúcich detí za upratovanie v kostole i okolia kostola.

Želám vám peknú nedeľu.